EDITORIAL 


FAMILIA CREŞTINĂ ŞI CĂSĂTORIA 


PS Petru Gherghel, 
episcop de Iaşi 


Familia este una dintre cele mai mari valori care a fost încredinţată 
oamenilor de către Dumnezeu, chiar de la începutul creaţiei, când a fost creat 
omul bărbat şi femeie. Citim în cartea Genezei: „Dumnezeu l-a făcut pe om 
după chipul său, l-a făcut după chipul lui Dumnezeu: bărbat şi femeie i-a făcut. 
Dumnezeu i-a binecuvântat şi le-a zis: creşteţi, înmulțiţi-vă, umpleţi pământul 
şi supuneţi-l” (Gen 1,27). Un adevăr fundamental, o instituţie divină asupra 
căreia se îndreaptă şi atenția lui Isus, atunci când spune: „Nu aţi citit cum 
Creatorul i-a creat dintru început bărbat şi femeie şi a zis: pentru aceea omul 
va părăsi tată şi mamă şi se va alipi de femeia sa, iar amândoi vor deveni un 
singur trup. Aşa că nu mai sunt doi, ci un singur trup. Prin urmare, ceea ce 
Dumnezeu a unit, omul să nu despartă” (Mt 19,4-6). Decizia lui Dumnezeu 
Tatăl rămâne în faţa lui Isus un lucru sacru de care nimeni nu are voie să se 
atingă cu gândul de a-l distruge. 

Familia este sfinţită de către Isus, care se naşte şi creşte într-o atmosferă de 
familie la Nazaret. Împlinind voinţa Părintelui ceresc şi punând în practică 
învățătura lui Cristos transmisă de apostoli, Biserica a văzut mereu în 
sacramentul Căsătoriei o valoare umană fundamentală, o instituţie umană de 
bază înscrisă în planul veşnic al lui Dumnezeu. În legătură cu acest aspect, iată 
ce spune Catehismul Bisericii Catolice: 


Căsătoria, comunitate intimă de viaţă şi de iubire conjugală, a fost întemeiată de 
Creator şi înzestrată de el cu legi proprii. Dumnezeu însuşi este autorul căsătoriei 
(GS 41). Vocaţia la căsătorie este înscrisă în însăşi natura bărbatului şi a femeii, 
aşa cum a ieşit din mâna Creatorului. Căsătoria nu este o instituţie pur omenească, 
în ciuda numeroaselor variaţii pe care le-a putut suferi în cursul veacurilor în 
diferite culturi, structuri sociale şi atitudini spirituale” (CBC, 1603). 


Aşadar, căsătoria intră în orânduirea divină ca o piatră de căpătâi a creaţiei, 
ca un climat fericit al iubirii, ca un leagăn al vieţii şi ca o şcoală a armoniei şi 
a societăţii fericite. 

Deoarece exprimă cel mai bine sensul şi rolul familiei, căsătoria este cadrul 
natural în ordinea creaţiei prin care întreaga familie umană creşte şi se 

desăvârşeşte, făcând ca iubirea pe care Dumnezeu a sădit-o în inima omului să 
fie rodnică şi motiv de adevărată fericire. 

Legislaţia civilă vede în familie celula societăţii, de aceea, ca să-şi păstreze 
locul şi rolul firesc în construcția societăţii, ea trebuie ocrotită şi ajutată de 
către toţi factorii de decizie publică. 

În această ordine a lucrurilor se înscrie şi Biserica, care a înţeles mereu că 
trebuie să ia apărarea familiei întemeiată pe căsătorie. 

Dar astăzi familiile creştine trăiesc într-un context dominat de o mentalitate 
individualistă şi secularizantă, care minimalizează rolul primordial al familiei 
şi îl subordonează intereselor efemere şi materialiste ale omului şi societăţii. 
Mulţi compară şi tratează astăzi căsătoria ca un simplu contract între două 
persoane — care este supus legislaţiei total liberale. Divorţurile şi separările nu 
mai reprezintă decât o simplă formalitate la îndemâna oricui şi fără mari 
eforturi şi cheltuieli; avortul şi toate mijloacele anticoncepţionale nu sunt doar 
eliberate de orice control, ci uneori chiar impuse de către parlamente şi 
constituţii; dezechilibrul economic şi financiar care macină şi distruge 
coeziunea şi unitatea, precum şi climatul familial pentru separările determinate 
de lipsuri şi condiţii mizere de trai; mass-media care tratează cu atâta uşurinţă 
problemele contrare educaţiei, scandaloase şi mizerabile, ca violenţa, 
pornografia, drogurile şi spectacolele de prost gust, toate acestea ne obligă să 
tragem un semnal de alarmă şi să ne întrebăm: ce-i de făcut? 

Nu putem rămâne pasivi în faţa atâtor încercări ce se abat asupra familiei 
noastre tradiţionale, adevăratul tezaur pentru Biserica noastră, pentru vocaţiile 
şi pentru poporul nostru. Nu trebuie să lăsăm să fie atacată această instituţie 
divină atât de scumpă pentru Creator şi atât de importantă pentru Biserică. Ne 
îngrijorează veştile din toate părțile şi suferinţele ce se abat peste familie şi 
căsătorie: fragilitatea cuplurilor care emigrează în țările occidentale, separarea 
temporară sau mai îndelungată a soţilor în căutare de lucru, practica răspândită 
a avortului, controlul naşterilor prin metode ce ştirbesc demnitatea persoanei 
umane etc. 

În scrisoarea apostolică Novo millennio ineunte, Sfântul Părinte ne îndeamnă 
să facem în aşa fel încât, „printr-o educaţie evanghelică tot mai completă, 
familiile creştine să ofere un exemplu convingător despre posibilitatea unei 
căsătorii trăite în mod deplin, conform planului lui Dumnezeu şi adevăratelor 
exigenţe ale persoanei umane — cea a soților, şi, mai ales, cea mai fragilă, a 
fiilor. Familiile trebuie să fie tot mai conştiente de atenţia datorată fiilor şi să 
se facă subiecţi activi ai unei eficiente prezenţe ecleziale şi sociale în apărarea 
drepturilor lor” (NMI, 47). 

Pe linia acestui îndemn al papei Ioan Paul al II-lea, am cerut comisiei care 
pregăteşte şi coordonează desfăşurarea Sinodului diecezan să acorde o atenție 
deosebită familiei şi căsătoriei, pentru ca toți credincioşii şi păstorii sufleteşti 
din Dieceza de Iaşi să ajungă să conştientizeze pericolele ce se abat asupra 
familiei şi, după o reflecţie binecuvântată, să ia hotărârile cerute de fiecare caz 
în parte. 

În aceeaşi ordine de idei se înscrie şi numărul de faţă al revistei Dialog 
teologic, care oferă spre meditaţie gândurile lui Dumnezeu despre familie, pe 
care le găsim oglindite în Sfânta Scriptură (conferinţa regretatului părinte 
Anton Budău), valoarea unităţii şi indisolubilității căsătoriei, reflectată în 
legislaţia civilă şi canonică bizantină dintre secolele VI-X (pr. prof. dr. Mihai 
Patraşcu), câteva chestiuni legate de demnitatea relațiilor sexuale din cadrul 
familiei prezentate de Robert Lazu (tată tânăr cu patru copii), unele elemente 
din magisteriul papei Paul al VI-lea despre familie (pr. prof. dr. Alois Bişoc) 
şi o antologie de texte din învăţătura bogată a papei loan Paul al II-lea despre 
familia creştină, precedată de o introducere în acest domeniu magisterial, 
deopotrivă vast şi important, făcută de pr. prof. dr. Wilhelm Dancă. 

În concluzie, mă adresez tuturor şi fiecărui credincios în parte din Dieceza 
de laşi, de asemenea, tuturor şi fiecărei persoane consacrate, tuturor şi fiecărui 
preot din dieceza noastră şi îi îndemn să sprijine familia nu numai din punct de 
vedere spiritual, ci şi material. Motivele acestei lucrări cu adevărat sfinte le 
preiau din documentul Familiaris consortio, un îndemn apostolic post-sinodal 
al papei loan Paul al II-lea din 1981 despre pastorația familiei creştine. 

1. Familia este o „capodoperă a lui Dumnezeu”, denumită în termeni mai 
noi „arhitectura lui Dumnezeu”. El este cel ce a conceput-o şi care i-a stabilit 
frumuseţea, valoarea şi legile ce o conduc. Omul poate să contribuie, şi e 
chemat să o facă mereu, la înfrumusețarea acestei capodopere, încercând să o 
ocrotească, să o curețe mereu de praful şi mizeria ce se poate aşeza peste ea de- 
a lungul veacurilor, învrednicindu-se astfel să fie considerat şi el colaborator 
şi co-arhitect la această operă divină. 

2. Familia, după planul veşnic al lui Dumnezeu, este o „comunitate de 
persoane” care contribuie la desăvârşirea iubirii conjugale şi la transmiterea 
vieţii. Părinţii sunt angajaţi astfel la slujirea vieţii dând naştere la copii, astfel 
încât ei realizează acea fericită combinaţie şi conlucrare între iubirea şi binele 
propriu cu misiunea procreatoare care asigură continuitatea vieţii. 

3. Familia este constituită şi gândită de Creator ca o „celulă” fundamentală 
a societăţii. Prin faptul că ea asigură şi slujeşte viaţa, că îi formează pe cetăţenii 
de mai târziu, că le comunică mereu copiilor valorile umane care sunt capitale 

pentru o naţiune, că îi introduce pe copii în societate, familia joacă un rol 
esenţial în lume şi este astfel patrimoniul comun al omenirii, fiind, aşa cum o 
numeşte Conciliul al II-lea din Vatican, „prima şi celula vitală” a societăţii 
(Familiaris consortio, 9). 

4. Familia, după afirmația Conciliul al II-lea din Vatican şi a Sfântului 
Părinte în Familiaris consortio la numărul 49, este pe drept considerată şi 
numită o „Biserică în miniatură — Ecclesia domestica”, unde se proclamă încă 
din primele zile evanghelia, se măreşte necontenit credinţa, se îmbogăţeşte şi 
se desăvârşeşte cateheza prin trăirea în comun a adevărurilor de credinţă, prin 
exemplul părinţilor şi al fraților mai mari şi prin rugăciunea comună. 

5. Familia este o comoară de mare preţ care, odată descoperită, trebuie oferit 
totul pentru a o deţine, pentru a o ocroti şi, în felul acesta, pentru a fi fericiţi. 

În fine, pentru a trăi toate aceste valori, îndrept spre fiecare preot, suflet 
consacrat, tânăr şi tânără, dar mai ales spre fiecare familie, un îndemn părintesc 
şi o chemare sfântă: ceea ce Dumnezeu a creat şi a realizat, omul să nu uite 
niciodată! Ceea ce Dumnezeu a unit, omul să nu despartă! 

Să rămână Dumnezeu cu iubirea sa în fiecare familie şi în fiecare casă, să 
rămână printre şi în noi climatul fericit din sânul Sfintei Treimi, pentru ca 
familia creştină din Biserica noastră să fie un adevărat climat de iubire şi de 
pace, leagăn al vieţii şi oază de fericire. 

Implorăm ocrotirea Familiei din Nazaret, a Mariei şi a sfântului Iosif, pentru 
ca, prin harul şi lucrarea Duhului Sfânt, toate familiile creştine din lume şi din 
Dieceza de laşi să fie binecuvântate lăcaşuri de fericire. 


